BN perlu dijenamakan semula, kata Muhyiddin
Malaysiakini.com
Aug 29, 2008

Naib Presiden Umno, Tan Sri Muhyiddin Yassin berkata Barisan Nasional (BN) perlu dipulih dan dijenamakan semula.

Oleh itu, katanya, BN perlu melakukan langkah proaktif untuk menggerakkan pelan pemulihan dalam semua aspek termasuk menjenamakannya semula.
    
“Kami tahu yang ada kelemahan pada parti komponen,” kata Muhyiddin kepada wartawan Malaysia di luar Mesyuarat Menteri-menteri Ekonomi Asean (AEM) di Singapura semalam.

Beliau berkata BN perlu dipakejkan semula untuk mempersembahkan imej yang bersesuaian kepada para pengundi.  

Sehubungan itu, beliau yang juga menteri perdagangan dan industri, berkata meminta agar Laporan yang menyatakan ada kemungkinan parti komponen BN akan keluar dari gabungan tersebut, tidak boleh dipandang ringan.

“Saya rasa kecewa bila ada cerita parti nak keluar BN. Trend begini tak pernah berlaku dahulu,” kata Muhyiddin, demikian menurut laporan Bernama.

Pada pertengahan bulan lalu, perwakilan Gerakan Perak dilaporkan menggesa supaya parti itu meninggalkan BN jika isu perkauman dan agama tidak diselesaikan oleh gabungan tersebut.

Keluar parti

Manakala ahli Jawatankuasa Kerja Pusat (CWC) Gerakan, Datuk Dr Toh Kin Woon juga telah bertindak keluar parti itu.

Toh, 62, yang juga naib pengerusi jawatankuasa perhubungan Gerakan Pulau Pinang dilaporkan berkata beliau tidak akan menyertai mana-mana parti politik dalam tempoh terdekat.

BN yang diterajui Umno, kalah teruk dalam pilihanraya umum Mac lalu, Walaupun kembali berkuasa, BN gagal menguasai majoriti dua pertiga di Dewan Rakyat.

BN menang 140 kerusi Parlimen manakala Pakatan menang 82 kerusi. Umno juga tewas 30 kerusi Parlimen. Dalam pilihanraya 2004, Umno menang 109 kerusi Parlimen.

BN turut tumbang di tangan barisan pembangkang - Pakatan Rakyat - di Kedah, Pulau Pinang, Perak dan Selangor. PAS pula berjaya mengekalkan pentadbirannya di Kelantan dengan tambahan kerusi.

Sementara itu, Menteri Perpaduan, Kebudayaan, Kesenian dan Warisan Datuk Seri Mohd Shafie Apdal dilaporkan berkata, majoriti ahli Parlimen BN dari Sabah dan Sarawak menyatakan pendirian tidak akan lompat parti seperti yang diuar-uarkan pembangkang sebelum ini.

Bercakap dalam sidang akhbar di lobi Parlimen semalam, beliau berkata, kenyataan yang dibuat pembangkang mengenai perkara itu merupakan suatu rekaan dan pembohongan semata-mata.

Surat jaminan

"Sokongan ahli Parlimen dari Sabah dan Sarawak tidak berbelah bagi kepada pucuk pimpinan BN dan kita akan sentiasa bersama BN walaupun ada cerita di luar sana bahawa kononnya ada ura-ura ahli Parlimen dari kedua-dua negeri nak melompat (parti)," katanya yang mewakili anggota Parlimen kedua-dua negeri itu.

Menurut Bernama, kira-kira 20 ahli Parlimen Sabah dan Sarawak hadir di sidang media itu bagi menyatakan sokongan mereka terhadap kepimpinan BN termasuk Menteri di Jabatan Perdana Menteri Tan Sri Bernard Dompok, Menteri Sumber Asli dan Alam Sekitar Datuk Douglas Unggah Embas dan ahli Parlimen Kinabatangan Datuk Bung Mokhtar Radin.

Shafie yang juga ahli Parlimen Semporna berkata pendirian tidak akan berlaku lompat parti itu turut dinyatakan dua anggota Parlimen BN dari Sabah iaitu Datuk Eric Majimbun (Sepanggar) dan Datuk Chua Soon Bui (Tawau) yang sebelum ini didakwa akan menyertai Pakatan Rakyat.

"Saya telah bercakap dengan Eric Majimbun dan Chua Soon Bui pagi ini (semalam), saya berjumpa mereka dan mereka memberi jaminan kepada saya bahawa mereka masih kekal bersama BN," katanya.

Shafie berkata satu surat yang mengandungi tandatangan semua ahli Parlimen dari kedua-dua negeri itu juga akan diserahkan kepada Perdana Menteri Datuk Seri Abdullah Ahmad Badawi hari ini sebagai tanda sokongan mereka.

"Kami akan memberi jaminan kami dan akan menandatanganinya dan menyerahkannya kepada Perdana Menteri hanya untuk memastikan tiadanya spekulasi.

"Pendirian kami sangat jelas jadi saya harap tiada spekulasi, jangan dengar spekulasi yang dibuat (Penasihat Parti Keadilan Rakyat) (Datuk Seri) Anwar Ibrahim atau sesiapa di luar (parti)," kata Shafie.

Copyright © 1999-2007 Mkini Dotcom Sdn. Bhd.
Source : http://www.malaysiakini.com/news/88787